2022/0427 (NLE)

Priekšlikums

PADOMES ĪSTENOŠANAS LĒMUMS,

ar ko groza Padomes Īstenošanas lēmumu (ES) (ST 10155/21; ST 10155/21 ADD 1) par Luksemburgas atveseļošanas un noturības plāna novērtējuma apstiprināšanu

EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2021/241 (2021. gada 12. februāris), ar ko izveido Atveseļošanas un noturības mehānismu, un jo īpaši tās 18. panta 2. punktu,

ņemot vērā Eiropas Komisijas priekšlikumu,

tā kā:

(1)Komisija ir ierosinājusi Padomei sniegt pozitīvu novērtējumu par Luksemburgas 2021. gada 30. aprīlī iesniegto valsts atveseļošanas un noturības plānu (“ANP”). Padome ar Padomes 2021. gada 13. jūlija Īstenošanas lēmumu ir apstiprinājusi pozitīvo novērtējumu.

(2)Saskaņā ar Regulas (ES) 2021/241 11. panta 2. punktu katras dalībvalsts neatmaksājama finansiālā atbalsta maksimālās finanšu iemaksas būtu jāatjaunina līdz 2022. gada 30. jūnijam saskaņā ar regulā norādīto metodiku. Komisija 2022. gada 30. jūnijā iepazīstināja Eiropas Parlamentu un Padomi ar minētās atjaunināšanas rezultātiem.

(3)Luksemburga 2022. gada 11. novembrī saskaņā ar Regulas (ES) 2021/241 18. panta 2. punktu iesniedza Komisijai savu atjaunināto ANP, kurā ņemta vērā atjauninātā maksimālā finanšu iemaksa. Atbilstoši Regulas (ES) 2021/241 19. pantam Komisija ir novērtējusi atjauninātā ANP atbilstību, efektivitāti, lietderīgumu un saskanīgumu, ņemot vērā minētās regulas V pielikumā sniegtās novērtēšanas vadlīnijas.

(4)Luksemburgas iesniegtais atjauninājums ietekmē 1.A komponentā ietvertās “Investīcijas digitālajās prasmēs” un atskaites punktus un mērķrādītājus ar kārtas numuriem no 1.A-6. līdz 1.A-8. (“Prasmju apguve, pilnveide un pārkvalifikācija”).

(5)No atjauninātā Luksemburgas ANP ir svītrotas “Investīcijas digitālajās prasmēs”, kas attiecas uz e-mācību kursu kopumu par digitālajām prasmēm, kuri paredzēti darbiniekiem, kas laikposmā no 2021. gada janvāra līdz martam strādā saīsināta darba laika shēmās. No Padomes 2021. gada 13. jūlija Īstenošanas lēmuma būtu jāsvītro apraksts par investīcijām digitālajās prasmēs, 1.A-6. mērķrādītājs un 1.A-7. un 1.A-8. atskaites punkts.

(6)Luksemburgas ierosinātais ļoti ierobežotais grozījums neietekmē ANP pozitīvo novērtējumu attiecībā uz ANP atbilstību, efektivitāti, lietderīgumu un saskanīgumu.

(7)Konkrētāk, attiecībā uz 19. panta 3. punkta b) apakšpunktā noteikto novērtēšanas kritēriju, neraugoties uz to, ka ir svītrotas “Investīcijas digitālajās prasmēs”, atjauninātais ANP turpina risināt visas problēmas vai ievērojamu to problēmu daļu, kas konstatētas konkrētām valstīm adresētajos ieteikumos, kurus Padome adresēja Luksemburgai 2019. un 2020. gadā, tostarp attiecībā uz darba tirgus politiku un digitālo pārkārtošanos. Atjauninātais ANP joprojām ietver digitālos pasākumus, tostarp prasmju pilnveidi un pārkvalifikāciju. Proti, programma “Nākotnes prasmes” palīdz darba meklētājiem apgūt vispārīgās, digitālās un vadības prasmes, īpaši pievēršoties darba meklētājiem vecumā no 45 gadiem. Reformas “Skillsdësch” mērķis ir izstrādāt profesionālās apmācības programmas (“Skillsbridges”), palīdzot darba ņēmējiem un darba meklētājiem uzlabot savu nodarbināmību zaļās un digitālās pārkārtošanās laikā. Turklāt atjauninātajā ANP ir saglabātas arī vairākas investīcijas digitalizācijā un inovācijā, kuru mērķis ir veicināt digitālo pārkārtošanos veselības aprūpes un sabiedrisko pakalpojumu jomā un izstrādāt īpaši drošu komunikācijas infrastruktūru.

(8)Turklāt attiecībā uz 19. panta 3. punkta e) apakšpunktā noteikto novērtēšanas kritēriju, ņemot vērā samazināto maksimālo finanšu iemaksu un atjaunināto ANP, pasākumi, kas faktiski veicina zaļo pārkārtošanos, sasniedz 68,8 % no atjauninātā ANP kopējā piešķīruma salīdzinājumā ar 60,9 % sākotnējā ANP. Šie skaitļi ir aprēķināti saskaņā ar Regulas (ES) 2021/241 VI pielikumā izklāstīto metodiku.